Il-mużika hija għodda li b’attenzjoni u dedikazzjoni tista tintuża biex isaħħaħ l-abbiltajiet edukattivi tat-tfal anki dawk li jkollhom diffikultajiet biex javvanzaw b’modi konvenzjonali oħra. Tfal li jattendu SkolaSajf fir-Razzett tal-Ħbiberija Inspire qed ikollhom l-opportunità li jgawdu sessjonijiet interattivi ta’ taħriġ mużikali ma’ uħud mill-aqwa mużiċisti u artisti kontemporanji Maltin. It-tfal għandhom etajiet u abbiltajiet differenti. Studji urew li taħriġ mhux konvenzjonali bħal dawk fl-arti u fil-mużika jiftħu mezzi alternattivi ta’ tagħlim għat-tfal l-aktar dawk li jkollhom problemi biex jikkomunikaw soċjalment. Adelaide Silva speċjalizzat f’dan is-settur edukattiv u qed tikkordina l-programm ta’ tagħlim fl-iskola. Illum il-mużiċisti preżenti għas-sessjoni edukattiva huma l-grupp Winter Moods. Magħhom se jingħaqdu għadd ta’ mużiċisti u artisti fil-ġimgħat li ġejjin. Il-proġett qed ikun ikkoordinat ma’ Hard Rock Cafe Malta. Mart il-Prim Ministru is-Sinjura Michelle Muscat qattgħet ftit ħin fil-kumpess Inspire u ppreżentat donazzjoni lill-Inspire f’isem il-fondazzjoni Mariegold li hija ċ-chairperson tagħha.